钦定古今图书集成/明伦汇编/官常典/第473卷 > 庾岳
## 钦定古今图书集成/明伦汇编/官常典/第473卷 > 庾岳

按《魏书》本传：“庾业延，代人也。后赐名岳。其父及兄和
辰，世典畜牧，稍转中部大人。昭成崩，氐寇内侮，事难
之间，收敛畜产，富拟国君。刘显谋逆，太祖外幸，和辰
奉献明太后归太祖，又得其资用，以和辰为内侍长。
和辰分别公私旧畜，颇不会旨，太祖由是恨之。岳独
恭慎修谨，善处危难之间，太祖喜之，与王建等俱为”
外朝大人，参预军国。太祖既绝慕容垂，以岳为大人，
使诣慕容永，永服其辞义。垂围永于长子，永告急求
援。岳与陈留王虔以五万骑东渡河救之，次于秀容，
破山胡部高车门等，徙其部落。会永灭，乃班师从平
中原，拜安远将军。官军之惊于《柏肆》也，贺兰部帅附
力眷、纥突邻部帅匿物尼、纥奚部帅叱奴根等闻之，
聚党反于阴馆。南安公元顺讨之，不克，死者数千人。
太祖闻之，诏岳率万骑还讨叱奴根等，殄之。百姓乃
安。离石胡帅呼延铁、西河胡帅张崇等不乐内徙，聚
党反叛。岳率骑三千讨破之，斩铁，擒崇，搜山穷讨，散
其馀党。以功赐爵西昌公，进号征卤将军。又讨反人
张超、清河太守傅世，并破平，以岳为邺行台。岳为将
有谋略，治军清整，常以少击多士，众服其智勇，名冠
诸将。及罢邺行台，以所统六郡置相州，即拜岳为刺
史。公廉平当，百姓称之。旧有园池，时果初熟，丞吏送
之。岳不受，曰：“果未进御，吾何得先食？”其谨如此。后迁
司空。岳兄子路有罪，诸父兄弟悉诛，特赦岳父子。天
赐四年，诏赐岳舍地于南宫，岳将家僮治之。候官告：
“岳衣服鲜丽，行止风采，拟仪人君。”太祖时既不豫，多
所猜恶，遂诛之，时人咸冤惜焉。岳葬在代西善无之
界。后世祖讨赫连氏，经其基宅，怆然动容，途下诏为立庙，令一州之民，四时致祭。求其子孙任为将帅者，
得其子陵。从征有功，听袭爵。